Diari Oficial de la Generalitat Valenciana


Sumari del DOGV 2901, del 02-01-1997 (1997/801402)

RESOLUCIÓ de 18 de novembre de 1996, de la Direcció General de Treball, per la qual es disposa el registre i la publicació del Conveni Col·lectiu d'Estacions de Servei per a la Comunitat Valenciana per a 1996/1997.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2901

Data del DOGV
:   02-01-1997

Secció del DOGV
:   ALTRES DISPOSICIONS

Número del document
:   1997/801402


Data del document
:   18-11-1996

Organisme emissor
:   Conselleria de Treball i Afers Socials

Tipus de document
:   Resolució

RESOLUCIÓ de 18 de novembre de 1996, de la Direcció General de Treball, per la qual es disposa el registre i la publicació del Conveni Col·lectiu d'Estacions de Servei per a la Comunitat Valenciana per a 1996/1997.  
Vist el text del Conveni Col·lectiu d'Estacions de Servei per a la Comunitat Valenciana per a 1996/97, presentat davant aquesta direcció general el dia 16 d'octubre de 1996 i 18 de novembre de 1996, signat en data 14 d'octubre del mateix any, d'una part per la Federació Mediterrània d'Estacions de Servei, i d'altra pels representants de les federacions d'indústries d'energia d'UGT-PV i CCOO-PV, segons el que disposa l'article 90.2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6, del Reial Decret 1.040/1981, de 22 de maig, sobre Registre i Depòsit dels Convenis Col·lectius de Treball, d'acord amb les competències transferides segons el Reial Decret 4.105/1982, de 29 de desembre, resolc:  
Primer  
Ordenar-ne la inscripció en el Registre de Convenis Col·lectius de Treball d'aquesta direcció general i el depòsit del text original del conveni, amb notificació a la comissió negociadora.  
Segon  
Disposar-ne la publicació en el Diari Oficial de la Generalitat Valenciana.  
València, 18 de novembre de 1996.- El director general de Treball: José Luis Colvée Millet.  
Conveni co.lectiu d'estacions de servei  
de la Comunitat Valenciana 1996/1997  
CAPÍTOL I  
Àmbit d'aplicació  
Article 1. Àmbit funcional  
Aquest conveni regula les condicions de treball entre les empreses dedicades a l'activitat d'estacions de servei i els seus treballadors.  
1. Es consideren empreses incloses:  
Les estacions de servei, aparells assortidors o pals de gasolina, que expenen al públic carburants, lubricants, combustibles; així com els serveis de greixatge, rentat, conservació de cotxes i activitats complementàries que estiguen adscrites a les empreses o estacions de servei a què es refereix anteriorment.  
2. Es consideren treballadors inclosos els qui amb aquest caràcter presten serveis en les empreses anteriorment indicades.  
Article 2. Àmbit territorial  
Aquest conveni serà d'aplicació a tot l'àmbit de la Comunitat Valenciana, és a dir, en les províncies de Castelló, València i Alacant.  
Article 3. Àmbit personal  
Aquestes condicions de treball afectaran tot el personal empleat en les empreses incloses en els àmbits funcional i territorial anteriors.  
No serà d'aplicació aquest conveni a les persones l'activitat de les quals es limite purament i simple a l'exercici del càrrec de conseller en les empreses que tinguen la forma jurídica de societat i als qui exercisquen en les empreses càrrecs d'alta direcció, alta governació o alt consell.  
Article 4. Àmbit temporal  
1. Entrada en vigor  
Aquest conveni entrarà en vigor a partir de l'endemà de la seua publicació al Diari Oficial de la Generalitat Valenciana, llevat del que estableix la disposició addicional primera, i romandrà en vigor fins la firma d'un altre conveni.  
Els efectes econòmics del conveni es retrotrauran a l'1 de gener de 1996.  
2. Durada  
La durada del conveni serà de dos anys i serà el període comprés des de l'1 de gener de 1996 fins al 31 de desembre de 1997.  
3. Pròrroga  
En el supòsit que ninguna de les parts denuncie el conveni amb 30 dies d'antelació a la seua data de caducitat, s'entendrà tàcitament prorrogat any rere any.  
4 Denúncia  
La denúncia del conveni podrà ser efectuada per qualsevol de les parts intervinents, sempre que s'efectue amb una antelació mínima de 30 dies naturals respecte a la seua data d'acabament de vigència, ja siga la inicial o la de les seues pròrrogues.  
Article 5. Garanties personals  
Llevat del que estableix l'article 27, relatiu al complement de nocturnitat, s'hi respectaran totes les situacions personals que amb caràcter global excedisquen el pacte, enteses com a quantitats brutes i mantingudes estrictament ad personam.  
Article 6. Vinculació a la totalitat  
Les condicions ací pactades formen un tot orgànic i indivisible i els efectes de la seua aplicació pràctica seran considerats globalment.  
Article 7. Comissió mixta d'interpretació i seguiment del conveni  
Es constitueix una comissió mixta d'interpretació i seguiment del conveni de caràcter paritari (empresaris i treballadors). En conseqüència, formaran part d'ella vuit membres de la Federació d'Estacions de Servei del Mediterrani, quatre membres de la Federació d'Energia de CCOO i quatre de la Federació d'Indústries Afins d'UGT, elegits per les respectives representacions, independentment dels assessors que cada part estime necessaris.  
L'objecte d'aquesta comissió és solucionar qualsevol reclamació sobre la interpretació o exigència del que ha estat concertat aquest conveni. Per a dirigir-se a aquesta comissió mixta, sols es podrà fer a través de les organitzacions firmants d'aquest conveni. Per a qualsevol reclamació relacionada amb aquest serà obligatori el dictamen previ de la comissió mixta.  
Ambdues parts designen com a domicilis el de les seues respectives seus socials, és a dir, carrer de Gascó Oliart, 6, entresòl, plaça de Nàpols i Sicília, 3, i carrer de l'Arquitecte Mora, 7, totes elles a València.  
CAPÍTOL II  
Organització del treball  
Article 8. Organització del treball  
La direcció i organització del treball és facultat de la direcció de l'empresa, dins del marc imposat en aquest conveni i en les disposicions legals i vigent a aquest efecte.  
L'objecte de l'organització del treball és assolir en l'empresa un nivell adequat de productivitat basat en la utilització òptima dels recursos humans i materials i això serà possible amb una actitud activa i responsable de les parts integrants: direcció i empleats.  
Sense minva de la facultat al·ludida en els paràgrafs anteriors, els representants dels treballadors tindran funcions d'orientació, proposta, emissió d'informes, etc., en allò relacionat amb l'organització i racionalització del treball, conforme a la legislació vigent i d'acord amb l'establit en aquest conveni..  
Article 9. Noves tecnologies  
Quan en l'empresa s'introduïsquen noves tecnologies que puguen suposar per als treballadors una modificació substancial de les seues condicions de treball o bé un període de formació o d'adaptació tècnica no inferior a un mes, caldrà comunicar aquestes amb caràcter previ als representants dels treballadors en el termini suficient per a poder analitzar i preveure les seues conseqüències en relació amb: ocupació, salut laboral, formació i organització del treball.  
Així mateix, caldrà facilitar als treballador afectats la formació necessària per al desenvolupament de la seua nova funció.  
CAPÍTOL III  
Ingressos, contractació, plantilla  
i escalafons; ascensos i cessaments  
Article 10. Ingressos. Regla general  
L'ingrés dels treballadors s'ajustarà a les normes legals generals sobre col·locació i a les especials per als distints col·lectius de treballadors.  
Els treballadors inclosos en l'àmbit d'aplicació d'aquest conveni podran ser contractats sota qualsevol de les modalitats reconegudes per la legislació vigent en cada moment.  
Article 11. Període de prova  
L'ingrés dels treballadors es considerarà fet a títol de prova durant un període que serà variable segons l'índole dels llocs que ocuparan i que no podrà excedir el temps fixat en la següent escala:  
- Personal tècnic titulat: sis mesos.  
- Personal administratiu: tres mesos.  
- Personal operari:  
· Especialista: tres mesos.  
· Aprenent: un mes.  
- Personal subaltern: dos mesos.  
Sols s'entendrà que el treballador està subjecte al període de prova si així consta per escrit. Durant el període de prova., tant l'empresa com el treballador podrà resoldre's lliurement el contracte sense termini de preavís i sense cap dret a indemnització.  
Quan el treballador que es trobe realitzant el període de prova no el supere, en les empreses en què existiren representants dels treballadors, la direcció estarà obligada a comunicar-los-ho per escrit.  
Transcorregut el termini de prova, el treballador ingressarà en la plantilla amb tots els drets inherents al seu contracte i al conveni col·lectiu.  
La situació d'incapacitat temporal interromprà el còmput d'aquest període, que es reprendran a partir de la data de la incorporació efectiva al treball.  
Article 12. Contractació  
Atesa l'actual situació econòmica en el sector, a fi d'aconseguir una major estabilitat en l'ocupació, acordem concertar el contracte de treball eventual acollit al Reial Decret 2.546/1994, del 29 de desembre, pel qual es desenvolupa a l'empara de l'article 15 del ET, en matèria de contractació, amb els següents límits:  
1. Tindrà una durada mínima de sis mesos i màxima de tres anys.  
2. Serà susceptible de pròrrogues per períodes no inferiors a sis mesos.  
3. Al cap dels tres anys quedarà com a fix en plantilla.  
4. Quan aquesta situació no siga possible, el treballador percebrà una indemnització, que consistirà en cinc dies de salari per any treballat, sempre que excedisca l'any.  
5. Els límits que de partida planteja el reial decret esmentat són modificats segons la possibilitat que estableix la llei de fer-ho per conveni col·lectiu sectorial, basant-nos en l'article 15.1.b de l'Estatut dels Treballadors, el tenor literal del qual diu: «Per conveni col·lectiu sectorial podrà modificar-se la durada màxima d'aquests contractes o el període dins del qual es poden realitzar en atenció al caràcter estacional de l'activitat en què aquestes circumstàncies es puguen produir.»  
Article 13. Promoció i ascensos  
Les places vacants existents en l'empresa es proveiran mitjançant els sistemes de lliure designació o de promoció interna, d'acord amb els criteris que tot seguit s'estableixen.  
Els llocs de treball que comporten llocs de confiança o de comandament, en qualsevol nivell de l'estructura organitzativa de l'empresa, s'ocuparan mitjançant el sistema de lliure designació.  
Per a la lliure designació, tant del cap administratiu com del cap de torn, l'empresa valorarà també el mèrit, la formació, la capacitat i l'antiguitat dels treballadors que exercisquen llocs de treball similars, sense perjudici de la seua llibertat per a designar personal alié a l'empresa.  
Els altres llocs de treball seran ocupats mitjançant promoció interna dels treballadors que hi exercisquen llocs de treball corresponents a nivells professionals similars o inferiors als que hauran de ser proveïts.  
Els ascensos s'entendran fets a prova i quedarà confirmada la promoció als tres mesos. Si durant aquest termini es produeix la falta d'idoneïtat del seleccionat, aquest tornarà a l'anterior lloc de treball i podrà ser ocupada la vacant per personal alié a l'empresa.  
Article 14. Cessaments voluntaris  
Els treballadors que desitgen cessar voluntàriament en el servei de l'empresa estaran obligats a comunicar-ho a aquesta complint els següents terminis de preavís:  
- Personal tècnic titulat: 2 mesos.  
- Personal administratiu: 1 mes.  
- Resta del personal: 15 dies.  
L'incompliment per part del treballador de l'obligació de preavisar amb la indicada antelació donarà dret a l'empresa a descomptar de la liquidació d'aquest l'import del salari d'un dia per cada dia de retard en el preavís.  
L'empresa estarà obligada a liquidar quan finalitze el termini els conceptes fixos que puguen ser calculats en aquest moment.  
CAPÍTOL IV  
Classificació professional, mobilitat funcional i geogràfica  
Article 15. Classificació funcional  
Els treballadors afectats per aquest conveni, en atenció a les funcions que es desenvolupen i d'acord amb les definicions que s'especifiquen en l'article següent, seran classificats en grups professionals.  
Aquesta estructura professional pretén obtenir una raonable estructura en la prestació dels serveis, sense minva de la dignitat, oportunitat de promoció i justa retribució que corresponga a cada treballador.  
Els actuals llocs de treball i categories professionals s'ajustaran als grups establits en aquest conveni.  
Definició dels grups professionals  
Article 16. Grup A. Personal tècnic titulat  
Són aquells als qui per al compliment de la seua funció s'exigeix posseir un títol professional expedit per un centre docent mantingut oficialment per l'estat espanyol o per centres reconeguts per aquest, sempre que realitzen funcions pròpies dels seus respectius títols professionals.  
Article 17. Grup B. Personal administratiu  
Es considera personal administratiu el que en les distintes dependències de l'empresa exerceix funcions d'oficina, comptables o d'altres anàlogues.  
1. Cap administratiu. És qui, proveït o no de poder, porta la responsabilitat directiva de l'oficina de l'empresa. Depenen d'ell les diverses seccions administratives a les quals imprimeix unitat.  
2. Oficial administratiu de primera. És qui, amb uns coneixements o experiència suficients, realitza amb iniciativa i responsabilitat, i seguint-hi instruccions del cap administratiu, gerent o empresari, treballs tals com el despatx de correspondència, comptabilitat, confecció de nòmines, liquidació d'assegurances i tots els treballs propis de l'oficina, i podran tenir a les seues ordres personal administratiu d'inferior categoria.  
3. Oficial administratiu de segona. És qui, amb coneixement i experiència suficients, realitza operacions auxiliars de comptabilitat, organitza arxius, classifica la correspondència, com, així mateix, qualssevulla altres funcions similars d'anàloga importància, amb iniciativa i responsabilitat restringida, seguint instruccions del cap o caps superiors, i podrà tenir a les seues ordres personal administratiu d'inferior categoria. S'assimilen a aquesta categoria els taquimecanògrafs d'ambdós sexes.  
4. Auxiliar administratiu. És l'empleat major de 18 anys que, sense iniciativa ni responsabilitat, es dedica dins de l'oficina a operacions elementals administratives i, en general, a les purament mecàniques inherents al treball en aquelles. S'assimilen a aquesta categoria els mecanògrafs i telefonistes d'ambdós sexes.  
5. Aspirant administratiu. És qui, amb una edat compresa entre els 16 i els 18 anys, treballa alhora que s'instrueix en funcions peculiars d'oficina administrativa.  
Article 18. Grup C. Personal operari  
Subgrup 1. Personal operari especialista:  
1.1 Encarregat general d'estacions de servei. És l'empleat que té la comesa de coordinar i distribuir el treball de les diferents seccions i que té sota el seu comandament tot el personal, dotat d'iniciativa pròpia amb representació directa del gerent o propietari de l'estació.  
1.2 Encarregat de torn. És qui dóna les ordres o instruccions de treball, rebudes de l'encarregat general, gerent o propietari. Té comandament sobre la resta de personal operari de l'estació, vigila els seus treballs, rep els subministraments de tota classe i efectua la distribució d'aquests. A més, haurà de realitzar les mateixes funcions que estan encomanades als expenedors.  
1.3 Mecànic especialista. És l'operari la missió del qual consisteix a reparar les avaries que es produïsquen en l'equip mòbil de l'empresa, tals com camions, cotxes, motors, tractors muntacàrregues, aparells assortidors i auxiliars, etc., i atendre el seu manteniment i conservació.  
1.4 Expenedor. És l'operari que realitza el subministrament i cobrament del combustible, realitza les funcions necessàries per a la recepció de les cisternes de carburant i de mercaderies o productes i en porta a terme la col·locació al lloc adequat o el seu emmagatzemament segons escaiga; atén les peticions que requerisquen els clients; realitza les prestacions als clients de tots els serveis que l'empresa establirà en el centre de treball; realitza la venda dels productes, béns o mercaderies de qualsevol classe o naturalesa que l'empresa comercialitze en el centre de treball; realitza les liquidacions de torn dins de la seua jornada de treball i aquelles altres comeses de conservació, neteja i manteniment dels elements i llocs de treball, llevat dels serveis i la jardineria.  
1.5 Greixador. És qui realitza el greixatge dels vehicles que se li confien, mitjançant els aparells i dispositius adequats. S'encarrega també dels banys de petroli.  
1.6 Muntador de pneumàtics. És qui realitza, a més de la reparació dels pneumàtics, el seu muntatge, el creuament, la ratllada de les rodes, amb les màquines i dispositius necessaris.  
Subgrup 2. Aprenents  
Són els qui, alhora que presten serveis, atenent el manteniment normal que requerisquen els clients, tals com neteja de parabrises, verificació de la pressió dels pneumàtics i nivells d'aigua, aprenen l'ofici d'expenedor, sense que això implique disminució de les obligacions de l'expenedor.  
Article 19. Grup D. Personal subaltern  
Són els qui exerceixen funcions per a les quals no es requereix major preparació que l'adquirida en les escoles d'ensenyament primari i sols posseeixen responsabilitat elemental, tant administrativa com de comandament.  
1. Guarda. Té al seu càrrec la vigilància dels locals i instal·lacions de l'empresa i cursen les comunicacions corresponents a les possibles incidències.  
2. Personal de neteja. És el subaltern encarregat de la neteja i higiene de les distintes dependències i serveis de l'empresa.  
Article 20. Oficis auxiliars  
Es consideren com a tals aquells que, sense ser fonamentals per a l'activitat laboral afectada per aquest conveni, ni típics d'aquesta, són utilitzats per les empreses i en formen part.  
Aquest personal, definit pel conveni de treball en què siga principal l'ofici corresponent, s'assimilaran als nivells salarials de les categories professionals que més semblants siguen a aquelles referides en aquest conveni i es regiran per ell.  
Secció segona  
Article 21. Mobilitat geogràfica  
Els trasllats del personal que impliquen un canvi de domicili familiar per a l'afectat podran ser efectuats per:  
a) Trasllat per sol·licitud de l'interessat. Serà requisit necessari l'acceptació prèvia per part de l'empresa i el sol·licitant no tindrà dret a indemnització per les despeses que origine el canvi.  
b) Trasllat realitzat per mutu acord entre empresa i treballador. S'hi seguiran les condicions pactades per escrit entre ambdues parts.  
c) Trasllat per necessitats del servei. S'hi seguirà, quant als requisits, procediment i tràmits el que dispose l'article 40 de l'Estatut dels Treballadors.  
d) Permuta. L'empresari, sempre que ho concerten els mateixos permutants, en atenció a les categories, les necessitats del servei, així com valorant l'aptitud d'aquests en les seues destinacions, com qualsevol altra circumstància que siga digna d'apreciar-hi, podrà accedir a la permuta de treballadors.  
Article 22. Canvi de centre de treball que no supose ni requerisca un canvi de domicili del treballador.  
L'empresa podrà canviar de centre de treball els seus empleats, sempre que aquest canvi no supose ni requerisca un canvi de domicili del treballador.  
S'entén que no és necessari un canvi de domicili del treballador quan el nou centre de treball a què siga destinat no diste de l'anterior més de 35 km.  
L'empresa estarà obligada a notificar amb cinc dies d'antelació, com a mínim, tant a l'afectat com a la representació dels treballadors i mitjançant un escrit on s'especificarà la data d'efectes del canvi, la durada aproximada, així com les causes que el motiven. El treballador percebrà en compensació pel canvi les quantitats reflectides en l'article referent a dietes i quilometratge d'aquest conveni, mentre aquest subsistisca.  
CAPÍTOL V  
Política salarial  
Article 23. Característiques de les retribucions  
Durant la vigència d'aquest conveni, el règim de retribucions estarà integrat pels següents conceptes:  
a) Salari base.  
b) Complements salarials:  
- Personals.  
- De lloc de treball.  
- Gratificacions extraordinàries.  
S'estableix igualment un model oficial de quitança, que figura com a annex I d'aquest conveni.  
Article 24. Pagament de salaris  
El pagament de salaris es realitzarà per mesos vençuts, dins dels cinc primers dies del mes següent a la data de la meritació, mitjançant efectiu, xec, taló o transferència bancària.  
Article 25. Salari base i revisió  
A. Els salaris, des de primer de gener de 1996 al 31 de desembre de 1996, seran inicialment els que figuren en la taula salarial (annex I) i se'n produirà una regularització segons el IPC d'aquest any.  
Durant el segon any de vigència d'aquest conveni (1997), la taula salarial, una vegada revisada, si escau, s'incrementarà inicialment en un 2% i es regularitzarà segons el IPC del 1997.  
B. Revisió salarial. En el primer any de vigència del conveni i en el cas que el IPC establit pel INE registre a 31 de desembre de 1996 una variació distinta del 2,5% inicialment pactat, s'efectuarà una revisió salarial tan aviat siga constatada aquesta circumstància. Aquesta variació es regularitzarà amb efecte de l'1 de gener de 1996 i per a portar-la a terme es prendrà com a referència la taula salarial d'aquest conveni, pactada inicialment per al 1996.  
Durant el segon any de vigència del conveni (1997) i en el cas que el IPC establit pel INE registre a 31 de desembre de 1997 una variació distinta del 2%, s'efectuarà una revisió salarial tan aviat siga constatada aquesta circumstància. Aquesta variació es regularitzarà amb efecte de l'1 de gener de 1997 i per a portar-la a terme es prendrà com a referència la taula salarial utilitzada per a realitzar els increments pactats inicialment per al 1997.  
Article 26. Complement d'antiguitat  
A partir de l'1 de gener de 1996, es modifiquen les condicions per a la percepció del complement d'antiguitat, que quedarà com a continuació s'indica:  
1. A partir de l'1 de gener de 1996, els augments per anys de servei es meritaran exclusivament per dos biennis i cinc quinquennis.  
2. Per cada bienni complit es pagarà la quantitat de 3.000 pessetes i per cada quinquenni complit es pagarà la quantitat de 7.000 pessetes mensuals.  
A tots els biennis i quinquennis, ja siguen de nous o d'antics treballadors, que es compliran després del 31 de desembre de 1995, se'ls aplicarà l'import assenyalat en el paràgraf anterior.  
3. Les quantitats que els treballadors hauran meritat en concepte d'antiguitat (conforme a l'establit en l'article 61 de la derogada ordenança laboral), s'integraran a partir de l'1 de gener de 1996 en una quantitat fixa consolidada amb el nom de plus d'antiguitat, que serà percebuda ad personam per cada treballador. Aquest plus salarial no serà absorbible ni compensable.  
4. Aquestes quantitats podran ser negociades en futurs convenis.  
Article 27. Nocturnitat  
S'estableix per a tots els treballadors un complement consistent en 1.100 pessetes per a tot aquell personal que realitze el seu treball entre les 22.00 i les 06.00 hores.  
Percebran aquest complement, en la seua totalitat, tant els treballadors amb l'horari de 22.00 a 06.00 hores, com els de l'horari de 23.00 a 07.00 hores. La resta de treballadors el cobraran en proporció al nombre d'hores treballades en allò que es denomina període nocturn.  
Aquest complement s'abonarà a tot treballador pertanyent a l'empresa per nit efectivament treballada.  
Article 28. Gratificació a l'efectivitat laboral dels expenedors  
Queda derogat l'anterior complement de menyscapte de diners i en el seu lloc es crea aquest complement extrasalarial. Així, l'expenedor percebrà com a compensació de l'efectivitat laboral una quantitat equivalent a 81.600 pessetes anuals, prorratejades en 12 mensualitats. Aquesta gratificació extrasalarial, la percebran tots els treballadors que realitzen les funcions d'expenedor per ser responsables del maneig de diners en efectiu i/o per les vendes de mercaderies i custòdia dels béns de l'empresa.  
No obstant això, es mantindran a títol personal aquelles quantitats que percebien els treballadors per la seua responsabilitat en el maneig de diners (anterior complement de menyscapte de diners) i que superaren el que ací ha estat pactat; quantitats que quedaran congelades fins que no es veuran superades per les acordades per a aquest complement extrasalarial.  
Aquest complement extrasalarial s'entén que és totalment independent dels incentius (comissions) per vendes que pogueren existir pactats entre l'empresa i els treballadors.  
Article 29. Plus de festius i diumenges  
El treball que es prestarà en festius i diumenges es remunerarà amb un plus de 600 pessetes. per jornada treballada, o la part proporcional de les hores treballades, independentment dels descansos setmanals o les compensacions que legalment escaiga. (S'entenen per festius els 14 dies assenyalats en el calendari laboral anual).  
Article 30. Plus de distància  
Es pagarà un plus de distància a aquells treballadors que entre la seua població de residència i la ubicació de l'estació de servei existisca més de dos quilòmetres i es fixarà un import de 15 pessetes per quilòmetre, tenint en compte que es comptabilitzaran tots els que existisquen de diferència.  
Article 31. Pagues extraordinàries  
Els treballadors percebran, en proporció al temps treballat durant l'any, tres gratificacions extraordinàries, que es pagaran respectivament:  
1. Paga de març: es pagarà de l'1 al 30 de març.  
2. Paga d'estiu: es pagarà de l'1 al 30 de juny.  
3. Paga de Nadal: es pagarà de l'1 al 20 de desembre.  
L'import de cada una d'aquestes pagues serà de 30 dies de salari base de conveni més l'antiguitat.  
Article 32. No aplicació del règim salarial  
L'increment salarial pactat en aquest conveni podrà no aplicar-se en tot o en part, sols en el cas d'empreses amb una estabilitat econòmica que poguera veure's danyada com a conseqüència de tal aplicació.  
Per a acolllir-se a aquesta inaplicabilidad, l'empresa haurà de formular la petició als representants dels treballadors i la comissió mixta del conveni, en el termini màxim de 30 dies des de la publicació del conveni en el Diari Oficial de la Generalitat Valenciana, adjuntant-hi la següent documentació:  
a) Memòria justificativa de la sol·licitud.  
b) Documentació que acredite la causa invocada, en la qual necessàriament figurarà la presentada per l'empresa als organismes oficials (Ministeri d'Hisenda i Registre Mercantil), referida als dos últims exercicis.  
c) Proposta salarial alternativa.  
Les parts podran assolir un acord en el termini de 15 dies, que haurà de ser modificat en la comissió mixta del conveni per adquirir eficàcia plena.  
En aquests casos, la fixació de l'increment de salaris s'adequarà en l'àmbit de l'empresa, amb la negociació prèvia entre la direcció i els representants dels treballadors i s'emmarcarà aquesta decisió dins d'un pla de viabilitat, en el qual caldrà fixar la posterior actualització dels salaris.  
El pagament de les diferències deixades de percebre s'efectuarà tan aviat com es constatarà objectivament que l'empresa té un superàvit o beneficis en quantitat suficient per atendre aquestes diferències.  
En el cas de no arribar-s'hi, la qüestió s'elevarà a la comissió mixta del conveni, que serà la competent per a resoldre en definitiva i, si escau, per a fixar les condicions salarials alternatives.  
CAPÍTOL VI  
Jornada de treball, horari,  
hores extraordinàries i vacances  
Article 33. Jornada de treball  
S'estableix una jornada ordinària de treball de 1.792 hores anuals.  
En tots els centres que estiguen oberts durant les 24 hores del dia s'establiran torns rotatoris.  
Els horaris podran ser:  
· De 06.00 a 14.00 hores.  
· De 07.00 a 15.00 hores.  
· De 14.00 a 22.00 hores.  
· De 15.00 a 23.00 hores.  
· De 22.00 a 06.00 hores.  
· De 23.00 a 07.00 hores.  
En els centres oberts exclusivament durant el dia, els horaris seran:  
· De 06.00 a 14.00 i de 14.00 a 22.00 hores.  
· De 07.00 a 15.00 i de 15.00 a 23.00 hores.  
La jornada ací pactada no podrà ser partida llevat d'acord exprés entre empresa i treballador.  
L'elecció d'un o de l'altre horari serà decidit per l'empresa.  
El calendari laboral es fixarà de comú acord entre empresa i treballadors, on es regularà la jornada diària setmanal, vacances i quadrants anuals.  
Article 34. Canvi d'horari  
El personal administratiu gaudirà de 12 setmanes de jornada intensiva amb horari de 08.00 a 15.00 hores, ambdues inclusivament, durant el període comprés entre el 21 de juny i el 21 de setembre.  
No serà obligatori per a les empreses concedir aquestes setmanes de jornada intensiva simultàniament a tota la plantilla de personal administratiu.  
Quan hi concórreguen circumstàncies especials de força major, les empreses podran adaptar els seus horaris de mutu acord amb els mateixos treballadors.  
Així mateix, es respectaran els pactes existents o futurs en aquesta matèria entre treballador i empresari.  
Tot l'establit en aquest article en matèria de jornada intensiva és d'aplicació únicament i exclusiva al personal administratiu de les estacions de servei.  
Article 35. Descans en jornada continuada  
Quan la jornada es realitze de forma continuada, s'hi establirà un descans de 15 minuts, el qual es considerarà com a temps de treball efectiu i que s'haurà de gaudir és de les hores de major activitat.  
Article 36. Vacances  
Les vacances seran de 30 dies naturals i es prendran per torns rotatius.  
Les vacances es podran gaudir durant tot l'any, preferentment en els mesos de juny, juliol, agost i setembre.  
Les empreses determinaran el calendari de vancances en els primers mesos de l'any, o bé en els dos últims mesos de l'any anterior, de comú acord amb els treballadors.  
Article 37. Hores extraordinàries  
Tindran la consideració d'hores extraordinàries les que excedisquen de la jornada ordinària de treball, ja siga en còmput diari, setmanal o anual.  
Les parts firmants d'aquest conveni creuen convenient d'establir limitacions quant a la realització d'hores extraordinàries es refereix i per això:  
- Les hores extraordinàries habituals són suprimides totalment.  
- Les hores extraordinàries estructurals seran realitzades amb caràcter voluntari.  
- Les hores extraordinàries de força major seran de realització obligatòria.  
S'entendrà com a hora extraordinària estructural aquella que es realitza per atendre períodes punta de producció, absències imprevistes, canvis de torn o de manteniment.  
El valor de l'hora extraordinària es veurà incrementat en un 50% respecte de l'hora extraordinària, tant si és abonada econòmicament com si es compensa amb períodes de descans i caldrà gaudir aquests, si s'escau, en un termini màxim de tres mesos des de la realització d'aquestes hores.  
CAPÍTOL VII  
Desplaçaments, dietes, llicències i excedències  
Article 38. Desplaçaments i dietes  
Els treballadors que per necessitat de l'empresa hauran d'efectuar viatges o desplaçaments a poblacions distintes d'aquella on radique el seu centre de treball, percebran una dieta de 1.500 pessetes quan realitzen una menjada fora i pernocten al seu domicili i la quantitat de 3.000 pessetes quan realitzen les dues menjades fora.  
En els desplaçaments, si el treballador utilitza el seu vehicle, se li pagarà la quantitat de 25 pessetes per quilòmetre recorregut, tenint-hi en compte la distància que hi haja entre el centre de treball i el lloc on es desplace.  
Si el desplaçament s'efectua per mitjà del transport públic, el treballador haurà de justificar la quantitat pagada, l'import de la qual li serà satisfet per l'empresa.  
Article 39. Permís per maternitat  
La dona treballadora tindrà els drets reconeguts per la llei en aquesta matèria. En el supòsit que demane una excedència per un termini màxim de tres anys, haurà de sol·licitar la reincorporació amb un mes d'antelació a la data d'acabament d'aquesta i l'empresa l'haurà d'acceptar amb tots els drets reconeguts en el moment de la concessió.  
Article 40. Permisos  
Retribuïts: el treballador, avisant amb la possible antelació i justificant-ho adequadament, podrà faltar o absentar-se del treball amb dret a la remuneració per algun dels motius i durant el temps màxim que tot seguit s'exposen:  
a) 15 dies naturals en cas de matrimoni.  
b) 4 dies, que caldrà ampliar a 3 més, quan el treballador necessite realitzar algun desplaçament a una localitat distinta d'aquella on tinga la residència habitual, en casos d'infantament de l'esposa, o malaltia greu o mort del seu cònjuge, ascendents o descendents fins el tercer grau.  
c) 1 dia per trasllat de domicili habitual.  
d) Pel temps indispensable, per al compliment d'un deure inexcusable de caràcter públic i personal, degudament justificat.  
e) Un dia per matrimoni de pares, fills, germans o cunyats i serà un dia més si l'esdeveniment és fora de la província.  
f) Pel temps indispensable i necessari per acudir a consulta mèdica, sempre que es justifique adequadament.  
g) 1 dia laborable dins de l'any natural de descans per a tots els treballadors afectats per aquest conveni, que gaudirà amb l'acord previ entre empresa i treballador, preferentment en període vacacional, nadal i setmana santa, tenint en compte les exigències productives, tècniques i organitzatives.  
No retribuïdes. Sense perjudici del que disposa l'apartat anterior d'aquest article, en els casos previstos en l'apartat b) d'aquest, el treballador tindrà dret a més a una llicència de 3 dies sense remuneració, que caldrà ampliar a 4 dies, també sense remuneració, en el supòsit d'haver de desplaçar-se el treballador a aquest efecte a una localitat distinta d'aquella on tinga la residència habitual.  
Article 41. Excedències  
Excedència voluntària. El treballador amb una antiguitat en l'empresa d'almenys cinc anys tindrà dret que se li reconega la situació d'excedència voluntària per un període mínim de dos anys i no major de cinc, sense que en cap cas es puga produir aquesta situació en els contractes de duració determinada.  
Per acollir-se a una altra excedència voluntària, el treballador haurà de complir un nou període d'almenys quatre anys de servei efectiu en l'empresa.  
L'excedència voluntària s'entendrà sempre concedida sense dret a percebre cap retribució de l'empresa ni es computarà a cap efecte.  
El temps d'excedència no podrà ser utilitzat per a prestar servei en una empresa similar o que implique concurrència. En cas d'incompliment d'aquesta norma, s'entendrà que rescindeix voluntàriament el contracte laboral, amb tots els seus drets.  
La reincorporació haurà de ser sol·licitada per escrit amb un mes d'antelació a la data de l'acabament del gaudi de l'excedència. Si la sol·licitud es demana abans que transcórrega el primer anys d'excedència, la reincorporació del treballador serà automàtica amb tots els drets reconeguts en la seua iniciació, bé en la seua antiga categoria o similar, si hi ha vacant, bé en un lloc d'inferior categoria fins que aquesta es produïsca. Si la reincorporació se sol·licita transcorregut el primer any, el treballador solament tindrà un dret preferent al reingrés en les vacant d'igual o similar categoria a la seua que hi haguera o que es produira en l'empresa.  
En el llocs de lliure designació de l'empresa, aquesta determinarà al seu reingrés si el treballador torna a ocupar el lloc que tenia confiat abans de l'excedència o si li n'adjudica una altre distint.  
La petició d'excedència haurà de ser formulada per escrit i haurà de ser resolta dins dels 30 dies des de la presentació i s'atendran dins de les possibilitats que permetran les necessitats del servei.  
En cap cas el nombre d'excedents podrà ultrapassar el 5% de la plantilla de cada centre de treball i es computaran les fraccions per unitat. En empreses de fins a 50 treballadors es podran acollir com a màxim a l'excedència 3 treballadors.  
En el supòsit de tancament de l'empresa, aquesta s'obliga a cridar a tots els treballadors que es troben en situació d'excedència a l'efecte de reincorporar-se als seus llocs de treball.  
CAPÍTOL VIII  
Condicions socials  
Article 42. Roba de treball  
Les empreses estan obligades a proporcionar als seus treballadors roba de treball en la quantitat i forma següent:  
- Dos uniformes d'estiu i dos d'hivern.  
- Dos parells de sabates anuals.  
- Una peça d'abric cada dos anys.  
En els centres de treball que no disposen de marquesines protectores per a la pluja, es dotarà els treballadors que presten serveis en l'exterior, de peces impermeables.  
Les peces de roba de treball seran d'ús individual i es consideraran com a pertanyents a l'empresa fins a la seua caducitat en els temps expressats i hauran de ser utilitzades exclusivament per al servei d'aquesta.  
Article 43. Assegurança d'invalidesa i mort  
Les pòlisses de les assegurances d'accidents ja contractades o que contractaran les empreses per atendre la responsabilitat en els casos d'invalidesa o mort hauran de garantir, en cas de mort 3.000.000 de pessetes i en cas d'invalidesa 3.250.000 pessetes.  
Els riscos que es produïsquen derivats d'un accident amb ocasió del treball o com a conseqüència d'aquest, seran coberts d'acord amb el següent desglossament:  
Primer: mort, 3.000.000 de pessetes.  
Segon: gran invalidesa, 3.250.000 pessetes.  
Tercer: invalidesa absoluta per a qualsevol tipus d'activitat remunerada, 3.250.000 pessetes.  
Quart: invalidesa total que l'incapacite per a l'exercici del seu treball habitual: 3.250.000 pessetes.  
Les empreses hauran de concertar la cobertura del risc regulat en aquest article dins dels 30 dies següents a la publicació d'aquest conveni en el Diari Oficial de la Generalitat Valenciana. Produïda la contractació o la renovació de la pòlissa, l'empresa haurà de facilitar una fotocòpia a cada treballador en el termini de dos mesos.  
Article 44. Jubilació  
En la mateixa línia de l'article anterior i en atenció als possibles efectes que poguera tenir amb vista a pal·liar l'atur, els firmants d'aquest conveni acorden la jubilació als 64 anys, amb el 100% dels drets passius, dels treballadors que així ho sol·liciten, i les empreses es comprometen a la contractació simultània de treballadors joves o perceptors de l'assegurança de desocupació en un nombre igual al de les jubilacions anticipades que es pacten, amb els contractes que es regulen en el Reial Decret Legislatiu 1.194/1995, de 17 juliol, mínim d'un any.  
Article 45. Seguretat Social  
En els casos d'incapacitat temporal per al treball, motivada per accident, les empreses afectades per aquest conveni es comprometen a completar les prestacions de la Seguretat Social fins assolir l'import del salari real del treballador que cause baixa per aquest motiu.  
En el cas d'incapacitat temporal per malaltia amb hospitalització, les empreses complementaran fins al 100%, durant els primers 15 dies d'aquesta hospitalització.  
Article 46. Pluriocupació  
Els firmants d'aquest conveni estimen convenient eradicar la pluriocupació com a regla general.  
En aquest sentit les empreses no portaran a efecte contractacions de treball a persones que estiguen contractades a jornada completa en una altra empresa. Sí que podran fer-ho, tanmateix, quan aquesta contractació s'efectue en jornada a temps parcial, sempre que en conjunt no supere la jornada ordinària de treball.  
Article 47. Cursos de formació professional i comité paritari  
1. Les empreses podran organitzar cursos de formació i perfeccionament del personal de caràcter gratuït, a fi d'aconseguir la seua promoció professional.  
2. Es constituirà un comité paritari format per quatre representants de les empreses i quatre dels treballadors amb l'objectiu d'elaborar plans de formació professional destinats a adequar tecnologies i a facilitar la formació professional.  
Seran funcions d'aquest comité paritari:  
a) Realitzar, per si mateix o per mitjà d'entitats especialitzades, estudis de caràcter projectiu respecte les necessitats de mà d'obra en el sector d'estacions de serveis i llurs corresponents qualificacions.  
b) Proposar i executar accions formatives en les diverses modalitats i nivells, ja siga amb programes que es puguen impartir en els centres de formació d'empresa, o amb els que en el futur es podran constituir, així com a través dels programes nacionals o internacionals desenvolupats pels organismes competents.  
c) Col·laborar, segons les pròpies possibilitats o mitjançant entitats especialitzades, en el diagnòstic i disseny de programes puntuals de formació d'empresa, tenint-hi en compte les especificacions genèriques o individuals dels treballadors afectats.  
d) Coordinar i seguir el desenvolupament de formació en pràctiques dels alumnes que siguen rebuts per les empreses en el marc dels acords firmats a nivell sectorial o d'empreses  
e) Avaluar de manera continuada totes les actuacions empreses, a fi de revisar-ne les orientacions, promoure noves activitats i actualitzar la definició dels objectius de la formació professional.  
CAPÍTOL IX  
Drets sindicals  
Article 48. Drets sindicals  
Els treballadors tindran el dret d'elegir un representant per estació de servei, sempre que la plantilla d'aquesta siga superior a quatre treballadors, amb els drets reconeguts als delegats de personal en la legislació vigent.  
Les empreses afectades per aquest conveni reconeixen com a interlocutors naturals en el tractament i la substanciació de les relacions laborals les centrals sindicals implantades. A l'efecte previst en aquest conveni, les empreses afectades per ell respectaran el dret de tots els treballadors de sindicar-se lliurement i de no discriminar ni fer dependre l'ocupació del treballadors de la condició que s'afilie o que renuncie a la seua filiació sindical.  
Es concedeixen les hores necessàries per als delegats i membres del comité d'empresa a l'efecte de la negociació col·lectiva i es crea la figura del delegat provincial.  
Les centrals sindicals firmants faran saber a la representació legal de la part econòmica els representants provincials de les esmentades centrals, els quals tindran un crèdit de 30 hores mensuals per a l'activitat sindical, independentment de les hores sindicals a què tindran dret els delegats de personal o membres del comité d'empresa.  
El cost econòmic de les hores sindicals, l'haurà de fer efectiu la Federació Mediterrània d'Estacions de Servei.  
CAPÍTOL X  
Prevenció de riscos laborals  
Article 49. Seguretat i higiene  
Ambdues parts, davant l'entrada en vigor de la Llei de Prevenció de Riscos Laborals, Llei 31/1995, de 8 de novembre, reconeixen la necessitat d'adaptar les relacions laborals dins del marc jurídic de referència, així com dels reglaments i disposicions normatives que en el futur es dictaran a l'empara de l'anterior llei. Per al compliment de tal fi, les parts es comprometen mitjançant la creació d'una comissió paritària, al desenvolupament de les mesures i plans de prevenció necessaris per al compliment de les obligacions de l'empresa, i la protecció dels drets dels treballadors.  
Com a mínim s'efectuarà una revisió mèdica anual a tots els treballadors de cada estació de servei, amb anàlisis, plom en la sang i repercussió de les noves gasolines.  
Es crearà una comissió de salut laboral amb una composició paritària. Per al nomenament de la representació dels treballadors es mantindrà l'índex de representativitat que cada central sindical tinga en el sector d'estacions de servei i en l'àmbit de la Comunitat Valenciana.  
La comissió no excedirà de vuit membres, quatre dels quals en representació dels treballadors, quatre en representació de les empreses i un metge especialista, amb veu però sense vot, nomenat de mutu acord per les parts.  
Ambdues representacions es comprometen a mantenir reunions periòdiques trimestrals amb la convocatòria prèvia de qualsevol de les parts amb 15 dies d'antelació.  
Les funcions bàsiques de la comissió de salut laboral tindrà com a objectius prioritaris:  
1. Promoure l'observança de les disposicions legals vigents per a la prevenció dels riscos professionals en les estacions de servei.  
2. Prestar assessorament a les empreses per evitar i/o reduir els riscos que amenacen la integritat física i la salut dels treballadors.  
3. Fer conéixer les normes i els procediments que en matèria de seguretat i higiene dictaran els organismes especialitzats en aquesta matèria.  
4. Ser informats sobre els resultats estadístics dels reconeixements mèdics que es realitzaran en aquest sector.  
Article 50. Penositat  
Els treballs de neteja a l'interior dels tancs o de qualsevol depòsit dedicats a l'emmagatzemament de carburants no podran ser exercits pel personal inclòs en aquest conveni col·lectiu.  
CAPÍTOL XI  
Règim de faltes i sancions  
Article 51. Règim disciplinari  
Els treballadors podran ser sancionats per la direcció de l'empresa d'acord amb la graduació de faltes i sancions que s'estableixen en els articles següents.  
Tota falta comesa per un treballador es classificarà atenent la seua importància, transcendència i intenció en lleu, greu o molt greu.  
Article 52. Faltes lleus  
1. La falta de puntualitat, fins a tres en un mes, en l'assistència al treball, amb retard no justificat superior a 5 minuts i inferior a 30 minuts en l'horari d'entrada.  
2. No cursar en el temps oportú la baixa corresponent quan es falte al treball per un motiu justificat, si no és que es prova la impossibilitat d'haver-lo efectuat.  
3. L'abandó del servei sense causa fundada, encara que siga per breu temps. Si com a conseqüència d'aquest s'origina perjudici d'alguna consideració a l'empresa o és causa d'accident per als seus companys de treball, aquesta falta podrà ser considerada com a greu o molt greu, segons els casos.  
4. Petits descuits en la conservació del material.  
5. Falta d'endreçament i neteja personal.  
6. No atendre el públic amb la correcció i diligència degudes.  
7. No comunicar a l'empresa els canvis de residència o de domicili.  
8. Faltar al treball un dia al mes sense causa justificada.  
Article 53. Faltes greus  
1. Més de tres faltes no justificades de puntualitat en l'assistència al treball durant un període d'un mes.  
2. Absència, sense causa justificada, per dos dies, durant un període d'un mes.  
3. No comunicar amb la puntualitat deguda els canvis experimentats en la família que puguen afectar la Seguretat Social o institucions de previsió. La falta maliciosa en aquestes dades serà considerada com a falta molt greu.  
4. Lliurar-se a jocs o distraccions en hores de servei.  
5. La simulació de malaltia o d'accident.  
6. La desobediència als superiors en qualsevol matèria del servei. Si implica un trencament manifest de la disciplina o d'ella es deriva un perjudici notori per a l'empresa, podrà ser considerada com a molt greu.  
7. Simular la presència d'un altre treballador i fitxar, contestar o signar per ell.  
8. La negligència o desídia en el treball que afecte la bona marxa del servei.  
9. La imprudència en acte de servei. Si implica un risc d'accident per al treballador, per als seus companys o perill d'avaria per a les instal·lacions, podrà ser considerada com a molt greu.  
10. Realitzar, sense el permís oportú, treballs particulars durant la jornada, així com utilitzar ferramentes de l'empresa per a usos propis.  
11. Fumar, el personal, o encendre cerilles, encenedors o qualsevol altre aparell anàleg dins de la zona definida reglamentàriament com a perillosa, o servir productes a qui estiga executant qualsevol d'aquests actes.  
12. Abastir un vehicle amb el motor en marxa o els llums encesos.  
13. Les derivades de la causa prevista en l'apartat tres de l'article anterior.  
14. La reincidència en falta lleu (exclosa la de puntualitat), encara que siga de distinta naturalesa amb l'existència d'amonestació escrita.  
Article 54. Faltes molt greus  
1. Més de 10 faltes no justificades de puntualitat d'assistència al treball, comeses en un període de 6 mesos, o de 20 durant 1 any.  
2. El frau, la falsedat o l'abús de confiança en les gestions encomanades; l'apropiació indeguda, el furt o robatori, tant a l'empresa com als companys de treball o qualsevol altra persona dins de les dependències de l'empresa o durant un acte de servei a qualsevol lloc.  
3. Fer desaparéixer, inutilitzar, espatllar o causar desperfectes en matèries primeres, útils, ferramentes, maquinària, aparells, instal·lacions, edificis, béns i documents de l'empresa, sempre que es faça amb evident mala intenció o negligència reiterada.  
4. La condemna per delicte de robatori, furt o malversació comesos fora de l'empresa o per qualsevol classe d'actes que puguen implicar per a aquesta desconfiança respecte a l'autor, i en tot cas, la durada superior a sis anys, dictada pels tribunals de justícia.  
5. La continuada i habitual falta d'endreçament o neteja, de tal índole que produïsca falta, queixes justificades dels seus companys de treball.  
6. L'embriaguesa habitual o transitòria si repercuteix negativament en el treball.  
7. Violar el secret de la correspondència o documentació reservats de l'empresa o revelar a elements estranys a aquesta dades de reserva obligada.  
8. Els mals tractes de paraula o d'obra, l'abús d'autoritat o una falta greu de respecte i consideració als caps o als seus familiars, així com als companys i subordinats.  
9. Dedicar-se a activitats que impliquen competència contra l'empresa.  
10. Causar accidents greus per imprudència o negligència.  
11. Abandonar el treball en un lloc de responsabilitat sense autorització del superior.  
12. La disminució voluntària i continuada en el rendiment del treball.  
13. Originar freqüents baralles i gresques amb els companys de treball.  
14. Les activitats derivades de les causes previstes en l'apartat 3 de l'article 51 i apartats 3, 6 i 9 de l'article 52.  
15. La reincidència en falta greu, encara que siga de distinta naturalesa, sempre que s'hi incórrega dins dels sis mesos següents d'haver-se produït la primera vegada.  
Article 55  
Tot treballador podrà donar compte per escrit a la direcció de l'empresa dels actes que suposen abús d'autoritat dels seus caps immediats. Rebut l'escrit, la direcció de l'empresa obrirà l'oportú expedient.  
Article 56  
L'enumeració de les faltes en lleus, greus o molt greus, feta en els articles anteriors, és merament enunciativa i no impedeix que en puguen existir altres, les quals seran qualificades segons l'analogia que guarden amb aquelles.  
Article 57  
Correspon a les empreses la facultat d'imposar sancions d'acord amb la graduació de faltes i sancions que s'establiran en les disposicions legals de caràcter general i en aquest conveni.  
Article 58  
Les sancions màximes que es podran imposar en cada cas, atenent-hi la gravetat de la falta comesa, seran les següents:  
a) Per faltes lleus: amonestació verbal i amonestació per escrit.  
b) Per faltes greus: suspensió de sou i faena d'1 a 15 dies.  
c) Per faltes molt greus: suspensió de sou i faena per un període de 16 dies a 3 mesos; trasllat forçós a una altra localitat, sense dret a cap indemnització i acomiadament.  
Les sancions que en l'ordre laboral es puguen imposar s'entenen sense perjudici de passar el tant de culpa als tribunals competents quan el fet comés puga ser constitutiu de falta o de delicte.  
Article 59. Prescripció  
Les faltes lleus prescriuran als 10 dies; les greus, als 20 dies, i les molt greus, als 60 dies, a partir de la data en què l'empresa tingué coneixement de la seua comissió i, en tot cas, als sis mesos d'haver estat comeses.  
Article 60  
Les empreses anotaran en els expedients personals dels treballadors les sancions que els siguen imposades, que en tot cas es consideraran anul·lades si en tractar-se de faltes lleus transcorregueren sis mesos sense haver reincidit en una nova falta. Si es tracta de faltes greus o molt greus, el termini anteriorment esmentat s'elevarà a dos i a cinc anys respectivament.  
Article 61  
Quant a la tramitació de la imposició de sancions se seguirà el que disposa la Llei de Procediment Laboral.  
DISPOSICIONS ADDICIONALS  
Primera  
Independentment de la data de publicació d'aquest conveni en el Diari Oficial de la Generalitat Valenciana, les taules salarials i els endarreriments derivats del conveni des de l'1 de gener de 1996 s'hauran de pagar abans del 31 d'octubre de 1996.  
Segona  
En els supòsit que una futura disposició legal, bé de caràcter estatal o autonòmic, o una resolució d'autoritat laboral, jurisdicció social, o qualsevol altre òrgan competent, modifique, altere o no aprove alguna norma d'aquest text i, segons el parer de les parts, el contingut essencial d'algun punt del que ha estat pactat en aquest conveni queda desvirtuat, qualsevol de les parts podrà denunciar tal circumstància dins del mes següent a la publicació o notificació de l'esmentada resolució, i en aquest cas s'instarà la comissió mixta d'interpretació i seguiment del conveni perquè es reunisquen amb caràcter d'urgència, a fi de renegociar les matèries o els continguts afectats en aquest conveni per aquestes disposicions legals o resolucions judicials o administratives.  
En cas de discrepància, se sotmetrà la qüestió als tribunals de la jurisdicció social.  
ANNEX I  
Taula salarial per a 1996  
Categories Salari base mes o dia   
Personal tècnic titulat 133.530  
Personal administratiu  
1. Encarregat general 133.530  
2. Cap administratiu. 122.121  
3. Oficial administratiu 1.ª 115.703  
4. Oficial administratiu 2.ª 109.148  
5. Auxiliar administratiu. 105.725  
6. Aspirant a administratiu 82.818  
Personal operari  
1. Personal operari especialista  
1.1 Encarregat de torn 3.857  
1.2 Mecànic especialista 3.462  
1.3 Expenedor 3.406  
1.4 Greixador 3.406  
1.5 Llavador 3.406   
1.6 Conductor 3.406  
1.7 Muntador de pneumàtics. 3.406  
2. Personal operari no especialista  
2.1 Mosso d'estacions de servei 3.387   
2.2 Marmitó 2.981  
3. Aprenent 2.981   
Personal subaltern  
1. Magatzemer 3.387  
2. Cobrador 3.524  
3. Ordenança 3.326  
4. Grum 2.981  
5. Guarda 3.387  
6. Personal de neteja 3.287   
ANNEX II  
Rebut de quitança per a estacions de servei  
..., amb DNI ..., declare haver rebut de l'empresa ... al dia d'avui la quantitat d ... pessetes, segons es detalla tot seguit, per acabament de la meua relació laboral amb la susdita empresa, motivada per ..., i amb aquesta percepció quede saldat i liquidat per tots els conceptes, sense dret a cap reclamació posterior, amb excepció del que estableix l'últim paràgraf de l'article 14.  
Faig constar expressament que sí/no faig ús del meu dret a la presència d'un representant dels treballadors en la firma d'aquest document.  
Vacances ...  
P. p. estiu ...  
P. p. Nadal ...  
P. p. Beneficis ...  
D'altres ...  
Total brut ...  
Retenció IRPF ...  
Total líquid ...  
..., ... d ... de 199...  
Si s'escau, el representant del treballador  
Signatura: ...  
DNI ...